A HÖOK Közgyűlése mai ülésén szembesült azzal, hogy az egyes felsőoktatási tárgyú törvények módosításáról szóló törvényjavaslat legutolsó állapota egy új, a korábbi egyeztetéseken , ill. a tervezet Felsőoktatási Kerekasztalon tárgyalt változatában sem szereplő rendelkezést tartalmaz a hallgatói juttatásokra való jogosultság kapcsán.

A Közgyűlés megtárgyalta a javaslatot. A tanulmányi ösztöndíj, valamint a szociális alapú ösztöndíjak terén el tudjuk fogadni azt az elvet, hogy az ezekre való jogosultság összekötésre kerüljön a törvényben meghatározott támogatási idővel. A támogatási időn túl is indokolt, hogy a hallgatók részesülhessenek a nem pusztán a tanterv szerinti tanulmányi teljesítmény, ill. rászorultság alapján odaítélt ösztöndíjakban. Ez alapján az alábbi szövegszerű átvezetését kéri a Közgyűlés a törvénymódosításban *(fekete szöveg: törvénymódosítás Államtitkárság által tervezett szövege; áthúzott szöveg: a HÖOK Közgyűlés által elhagyni javasolt rész, piros szöveg: a HÖOK Közgyűlés által javasolt új szöveg)*:

**„70. §**

Az Nftv. 85/E. §-a a következő (3) bekezdéssel egészül ki:

„(3) A 84/C. § a) pontjának aa) alpontjában, b) pontjának ba)-bb), bd)-be) alpontjaiban meghatározott~~z ebben az alcímben foglalt~~ hallgatói juttatásokra kormányrendelet szerint jogosult hallgatót e juttatások a 47. § szerinti támogatási idővel azonos időtartamban illetik meg.”

A köztársasági ösztöndíj évtizedek óta biztosítja a tanulmányi, szakmai, tudományos téren kiemelkedően teljesítő hallgatók megbecsülését. Ezt az ösztöndíjat minden évben az adott intézmény legkiválóbb hallgatói nyerhetik csak el. Teljességgel indokolatlannak tartjuk, hogy a legkiválóbb hallgatót rangsorában különbségtételre kerüljön sor aszerint, hogy korábban ki hány évig vett részt a felsőoktatásban. Számos esetben előállhat olyan élethelyzet, amely miatt egy hallgató korábban nem tudott, de később ezek megszűnésével teljesítménye társai fölé nőhet.

A számos intézményben létező sportösztöndíj terén is hasonló a helyzet. Ezt az ösztöndíjat a –szerencsére számos esetben hallgatói jogviszonnyal rendelkező – élsportolóink nyerhetik el. Az ő esetükben is, bár számos esetben fordulhat elő, hogy sporttevékenységük miatt tanulmányi idejük megnő, kiemelkedő sportteljesítményüket szabad értékelni, nem pedig egyéb tényezőket.

Az intézményi szakmai, tudományos, közéleti ösztöndíj esetében is kérjük a jogosultság megtartását. Az Országos Tudományos Diákköri Konferencián elért I. hely ugyanolyan teljesítményt jelent bármilyen összesített tanulmányi idejű hallgatók esetében, így az ezért adandó intézményi jutalmazásnak is azonosnak kell lennie. Az oktatásban résztvevő, azt segítő demonstrátorok között is találhatunk szép számmal érintett hallgatókat. Az ilyen, az oktatói utánpótlás előszobáját jelentő tevékenységekben történő részvételi kedvét is jelentősen visszavethetné az indokolatlan különbségtétel.

Az új szabályozás ellehetetlenítené azt a bevált gyakorlatot is, amely szerint a (nyilvánvalóan leggyakoribb esetben) második vagy harmadik képzésüket folytató, levelező hallgatók részére kollégiumi szállást nyújt az intézmény a levelezős tanulmányi hetek alatt.

A fentiek alapján kérem Államtitkár Urat, hogy a javaslatunkat az egyes felsőoktatási tárgyú törvények módosításáról szóló törvényjavaslatban átvezetni szíveskedjenek.